૧૯૭૧માં એક સાવ સામાન્ય મિડલક્લાસ ઘરના છોકરાએ મેરિટ પર ઍડ્મિશન મેળવીને ૨૫૦ રૂપિયા ટર્મની ફી ભરીને પોતાના દમ પર ડિગ્રી હાંસલ કરી હતી. કોઈ પ્રકારના ડોનેશન વગર ફક્ત પોતાની મહેનત અને લગનથી તેઓ ડૉક્ટર બન્યા. ભાટિયા સિવાય તે બીજી ત્રણ હૉસ્પિટલમાં કાર્યરત છે. છેલ્લાં ૩૫ વર્ષથી ડૉક્ટરી કરતા ડૉ. અરુણ દોશી કહે છે, ‘૬૦ વર્ષે જ્યારે ઉંમર થઈ ત્યારે પણ અને અત્યારે ૬૬ વર્ષે પણ એક વસ્તુ નક્કી છે કે મને થાક લાગતો નથી, કારણ કે મારા કામને હું પ્રેમ કરું છું. મેડિસિન એક એવું ક્ષેત્ર છે જેણે મને ઘણું આપ્યું અને આજે મને કોઈ ફરિયાદ નથી. ઊલટું હું કામ કરું છું એટલે જ હું એકદમ ફિટ છું અને હું ક્યારેય રિટાયર થવા નથી માગતો.’